  Майя Бывальцева Можгаысь сюрес лэсьтон предприятиысь ӧнерчиос Вало шур вамен выж пуктон ужъёсты йылпумъязы. Вужез 30 ар пала талэсь азьло пуктэмын но эсэпъёслы уг тупа ни вал. «Выж 9 метръем коръёс вылын возиськиз. Мынон-ветлон пасьталаез 7,7 метр вал. Кенертэмез ГОСТ-ъёслы уг тупа ни вал. Свайёсыз но кытӥ-отӥ куашказы. Выж сьӧрын чагыр эстӥськон возён инты, ӵем гинэ отчы бадӟым машинаос ветло», — вераз Можгаысь сюрес лэсьтонъя предприятилэн выжъёсты лэсьтонъя но тупатонъя управляющиезлэн воштӥсез Николай Алексеев. Выль выжез лэсьтон ужъёсты кылем арын куарусёнэ кутскизы но тол вакытэ но азьланьтӥзы. «Ӵектосъя автомобиль стропаос вылын 1200 сечениен буронабивной опораос чакламын. Соос сю аръёслы чидалозы. Ялан кынмылон но шунан сэрен железобетон сваяос сямен уз куашкалэ. Ачиз выж секталаез вормон ласянь туала эсэпъёслы тупа. Выжлэн кузьдалаез 60 метр луэ, сюреслэн огъя кузьдалаез — 470 метр, выжлэн быдэс пасьталаез — 10 метр, мынон-ветлон люкетэз — 6 метр но быдэн метр пасьта кышкыттэмлыкъя чур», — пусйиз Николай Алексеев. Выжлэн валтӥсь люкетъёсыз интыысь предприятиын поттэмын. Ӵектослэн оглом дуныз 49 миллион манет луиз. Тегъёс: Можга Удмуртия транспортъяносюресвозёсъяминистерство лэсьтськон  